《月夜听琴歌》
宋代·释文珦

石床定起夜方中，为豁幽兴开房栊。
吴天洁净无云踪，万时三房磨青铜。
明月皎皎行虚空，穿松透竹光玲珑。
猛虎忽啸茅屋东，林树叶叶皆生风。
壮哉宿客清溪翁，对月与我调丝桐。
不拘商羽徵角宫，五音迭奏意无穷。
希声一一关天聪，天神下假山鬼从。
玄鹤抃舞节奏同，延颈舒翼多仪容。
尝闻雅乐与政通，乃知此语非颛蒙。
更漏欲彻曲未终，西邻忽打五鼓钟。
溪翁忆着溪头蓬，抱琴归去还匆匆。
愿翁重来勿弃侬，侬欲共尔论心胸。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。